Mahathir sedih Umno tidak menyokongnya ekoran pendedahan AP

Bernama – 10 Dec. 2005

Bekas Perdana Menteri Tun Dr Mahathir Mohamad hari ini berkata beliau berasa sedih kerana Umno tidak menyokongnya semasa beliau baru-baru ini mendedahkan "penyalahgunaan kuasa" berhubung isu permit import (AP) bagi mengimport kereta ke negara ini. Katanya semasa beliau mendapat tahu bahawa ada sesuatu yang tidak kena, pada mulanya beliau tidak mahu bercakap mengenainya tetapi kemudian berbuat demikian dengan harapan untuk menarik perhatian terhadap penyalahgunaan kuasa itu. 

"Tetapi tiada siapapun dalam Umno yang menyokong saya, saya masih anggota Umno," kata bekas presiden Umno itu dalam sesi soal jawab selepas memberi ceramah mengenai "Isu Semasa dalam Politik Malaysia" anjuran Institut Kajian Politik dan Ekonomi (IKAPE) di sini. Dr Mahathir merujuk kepada pergeserannya dengan Menteri Perdagangan Antarabangsa dan Industri Datuk Seri Rafidah Aziz selepas beliau menegur kementerian berkenaan kerana mengeluarkan beribu-ribu AP untuk mengimport kereta yang menurut beliau merugikan industri kereta Malaysia sendiri. Katanya beliau mendapat tahu seorang konglomerat terpaksa membayar berjuta-juta ringgit kepada pihak atasan untuk mendapatkan AP bagi mengimport model kereta tertentu buatan luar negara yang diberikan taraf pengedar tunggal kepada kumpulan lain. 

"Ini (membuat pembayaran seperti itu) adalah salah, sebagai sebuah syarikat Bumiputera mereka bukanlah tidak layak untuk mendapat AP sendiri," katanya. 

Dr Mahathir turut membidas anggota Wanita Umno yang "tidak bersuara walau sepatah" mengenai perkara itu hanya disebabkan Rafidah adalah ketua mereka. Katanya beliau turut memberi penjelasan panjang lebar tentang penyalahgunaan kuasa berhubung pengeluaran AP kepada sekumpulan Anggota Parlimen dari Barisan Nasional (BN) yang datang menemuinya tetapi mereka juga tidak membangkitkan perkara itu di parlimen. 

"Lain kali, saya tidak mahu lagi membuang masa memberi penjelasan kepada orang yang datang berjumpa saya hanya untuk menambah pengetahuan mereka mengenai sesuatu perkara," kata Dr Mahathir. Bekas Perdana Menteri turut mengkritik anggota Umno yang tidak berani "tampil ke depan" sungguhpun mereka tahu perkara yang tidak betul sedang berlaku. Beliau membandingkan situasi itu dengan keadaan semasa beliau seorang Anggota Parlimen biasa pada 1960-an apabila "saya menghadapi risiko" untuk mengkritik Perdana Menteri ketika itu Tunku Abdul Rahman kerana dasarnya ke arah orang Melayu. 

"Saya mengambil risiko. Saya telah disingkirkan daripada Umno. (Perdana Menteri kedua) Tun Abdul Razak ialah orang yang membawa saya kembali ke dalam Umno, jika tidak sudah tentulah saya tidak akan menjadi Perdana Menteri," kata beliau kepada hadirin yang sebahagian besar terdiri daripada golongan muda terpelajar Malaysia. Beliau berkata kecenderungan untuk tidak mengkritik sungguhpun membabitkan perkara yang tidak betul mungkin disebabkan kejayaan BN memenangi lebih 90 peratus kerusi parlimen pada pilihan raya umum tahun lepas. 

"Saya percaya negara perlu mempunyai sebuah kerajaan yang kuat tetapi bukanlah terlalu kuat. Majoriti dua pertiga seperti yang saya perolehi semasa saya menjadi Perdana Menteri sudah cukup tetapi majoriti sembilan per sepuluh adalah terlalu kuat. Kita perlu kuat tetapi bukanlah terlalu kuat namun apa yang dikatakan terlalu kuat itu boleh dibahaskan," kata Dr Mahathir, yang meletak jawatan pada Oktober 2003 selepas menjadi Perdana Menteri selama 22 tahun. 

"Kita memerlukan pembangkang untuk mengingatkan kita jika kita membuat kesilapan kerana jika anda tidak dibangkang, anda fikir semua yang anda buat itu betul". "Kita memerlukan sejumlah pembangkang yang mencukupi tetapi jika terlalu banyak, mereka akan menjadi pengacau. Jika tidak ramai, mereka amat berguna," katanya. Beliau berkata sesuatu yang reput tidak boleh dibiarkan terus mereput, dan jika ingin memulihkan keadaan, "anda perlu membuang bahagian yang reput itu." 

Dr Mahathir turut bercakap mengenai penswastaan dengan berkata program penswastaan yang dimulakan semasa beliau menjadi Perdana Menteri menemui kegagalan kerana syarikat yang diswastakan itu terbukti tidak cekap. Beliau berkata berikutan itu, dasar berkenaan disemak semula yang membawa kepada pewujudan syarikat berkaitan kerajaan (GLC) yang kini memiliki sebahagian besar saham kerajaan dalam syarikat-syarikat besar. "Ia seperti menasionalkan semula syarikat-syarikat ini. Hanya masa yang menentukan sama ada ia bagus atau sebaliknya. Bagaimanapun kita perlu juga memikirkan seandainya penswastaan benar-benar gagal... isu ini layak dibahaskan." 

Dr Mahathir berkata proses menasionalkan semula itu ialah mengambil sekumpulan orang yang cekap untuk mengendalikan GLC dan jika mereka benar-benar bagus, syarikat akan terus hidup dan memperolehi keuntungan. Dr Mahathir turut diminta menjelaskan pengakuannya bahawa satu-satunya perkara yang beliau gagal laksanakan sepanjang berkhidmat sebagai Perdana Menteri selama 20 tahun ialah untuk mengubah cara berfikir orang Melayu. Sambil menyifatkan perkara itu sebagai membimbangkan, beliau berkata sistem nilai dalam masyarakat Melayu perlu berubah selain memberi penekanan kepada membina keperibadian dan mempunyai apa yang dikatakannya "rasa malu yang menebal". Mempunyai pendidikan sahaja tidak mencukupi. Jika anda tidak mempunyai keperibadian yang kuat, jika anda tidak berdisiplin, malah pendidikan juga boleh disalahgunakan. Sistem pendidikan perlu memberi penekanan terhadap semua ini." 

"Masyarakat Melayu perlu mempunyai rasa malu yang menebal supaya mereka akan berusaha untuk tidak melakukan perkara-perkara yang memalukan. Mereka masih melakukan semua ini sungguhpun mereka beragama Islam dan Islam melarangnya," kata Dr Mahathir. Beliau merujuk kepada kaum Melayu yang berada di tempat teratas dalam statistik berhubung perkara negatif di negara ini seperti jumlah penagih dadah dan penghidap HIV, yang jumlahnya jauh lebih tinggi daripada peratusan jumlah penduduk berbangsa Melayu. Katanya masyarakat Melayu perlu berhenti daripada mengharapkan "yang bulat datang bergolek, yang pipih datang melayang" dan perlu berupaya menangani cabaran yang semakin getir pada masa depan. 

Source: Bernama | www.bernama.com